லெனினிடம் மதம் எவ்வாறு தனது பிடியை மக்கள் திரள் மீது தக்க வைத்துக் கொள்கிறது என்று கேள்வி எழுப்பியபோது, முதலாளித்துவ முற்போக்குவாதி, கலகக்காரன் மற்றும் முதலாளித்துவ பொருள்வாதி மக்களின் அறியாமை என்று தெரிவிக்கிறார். ஆகவே, மதங்கள் வீழட்டும். மத மறுப்பு நீண்டு வாழட்டும். கடவுள் மறுப்பு கொள்கையை கடைசி குடிமகன் வரை கொண்டுசெல்வதே நமது தலையாயக் கடமை என்று தெரிவிக்கின்றனர். மார்க்சிஸ்ட்டுகளோ இது உண்மையில்லை, இது மேலோட்டமான பார்வை, இது குறுகிய முதலாளித்துவ சிந்தனையின் வெளிப்பாடு. இது மதங்களின் பிறந்ததிற்கான காரணத்தை நன்கு தெளிவு படுத்துவதில்லை. இது பொருள்முத வாத அடிப்படையில் பார்ப்பதற்கு பதிலாக கருத்து முதல்வாத அடிப்படையில் பார்க்கிறது. நவீன முதலாளித்துவ நாடுகளில் இதன் வேர்கள் சமுதாயத்தில் உள்ளன. மதத்தின் மிக ஆழமான ஆணி வேர் என்பது பாட்டாளி வர்க்கத்தின் மிகவும் மோசமான பொருளாதாரச் சூழல் ஆகும். மேலும் ஒவ்வொரு நாளும், ஒவ்வொரு மணித்துளியும் சாதாரண உழைப்பாளி மக்கள் முதலாளித்துவத்தின் குருட்டு தாக்குதலுக்கு உள்ளாகி அனாதரவான நிலையில், கொஞ்சமும் சகித்துக் கொள்ள முடியாத காயங்களை இந்தத் தாக்குதல் ஏற்படுத்தும் நிலையில், யுத்தம், மற்றும் பூகம்பம் போன்றவற்றினால் ஏற்படும் சேதங்களைப் போன்று ஆயிரம் மடங்கு அதிகமான தாக்குதலை ஏற்படுத்தும் போது ஏற்படும் அச்சம் கடவுளைப் படைக்கிறது. மூலதனத்தின் குருட்டு சக்தியின் மீதான அச்சம், – குருட்டு என்று தெரிவிப்பது ஏனெனில் அது மக்கள் திரளால் முன்கூட்டியே எதிர்பார்க்க முடியாதது, அது ஒரு பாட்டாளி மற்றும் சிறு வணிகரின் வாழ்க்கையின் ஒவ்வொரு அடியிலும் காயத்தை ஏற்படுத்தும் என்று அச்சுறுத்துகிறது, பிறகு உண்மையில் திடீரென, எதிர்பாராதவிதமாக, விபத்தாக, அழிக்கிறது, தகர்க்கிறது, பிச்சைக்காரனாக்குகிறது, விலைமாதர்களை உருவாக்குகிறது, உணவு இன்மையால் உயிர்களை பறிக்கிறது, இவையே நவீன மதத்தின் ஆணி வேராகும். இதனை ஒவ்வொரு பொருள்முதல்வாதியும் மனதில் கொள்ள வேண்டும். இல்லையேல் அவன் பொருள் முதல்வாதப் பயிற்சியில் குழந்தை நிலையில் நிற்பவனாகவே கருத வேண்டியிருக்கும். எந்தக் கல்வி புத்தகமும் மதத்தை மக்களின் மனங்களிலிருந்து நீக்க முடியாது. ஏனெனில் அவர்களின் அறிவு முதலாளித்துவ கடும் உழைப்பால் நசுக்கப்பட்டிருக்கும், மேலும், அவர்கள் முதலாளித்துவத்தின் குருட்டு அழிவு சக்தியின் தயவின் பால் இருக்கும்வரை, மக்கள் திரள் தாங்களாகவே மதங்களின் ஆணிவேரை கண்டு அதற்கெதிராக போராடாதவரை, மூலதனத்தின் அனைத்து வடிவங்களையும் எதிர்த்து ஒன்றிணைந்து, திட்டமிட்டு, உணர்வு பூர்வமாக போராடாதவரை, மதங்களை அழிக்க முடியாது.